Microsoft Store
Microsoft Store (ranije Windows Store) platforma je koja služi kao trgovina za Microsoft Windows. Prvi put se pojavila u sistemima Windows 8 i Windows Server 2012, te se može koristiti za pružanje spiska računarskih aplikacija koje su dobile certifikaciju da budu pokrenute na Windowsu, ali je također glavna distribucijska platforma za pružanje novih vrsta aplikacija koje su se ranije nazivale "Metro" te se danas nazivaju "univerzalne". Službeni naziv im je "aplikacije za Windows". Aplikacije se mogu distribuirati besplatno i plaćeno, te cijene plaćenih aplikacija mogu varirati od 0,99 $ do 999,99 $. Windows 8 Consumer Preview je, 29. februara 2012, prvi integrirao trgovinu. Slično drugim platformama, poput trgovina Mac App Store i Google Play, trgovinu nadgledaju kustosi, te aplikacije moraju dobiti certifikaciju da su prošle testove kompatibilnosti i sadržaja. Microsoft uzima 30% prodajne cijene aplikacija na Storeu sve dok prodavač ne dostigne profite od 25.000 $ kada se postotak smanjuje na 20%. Prema najnovijim podacima iz aprila 2015. godine, na Microsoft Storeu dostupno je 206.284 aplikacija. Najbrojnije kategorije su igre, zabava, knjige i reference i obrazovanje, te većina razvijača ima samo jednu aplikaciju.